钦定古今图书集成/明伦汇编/皇极典/第224卷 > 《春日奉酬圣寿无疆词》杨巨源
## 钦定古今图书集成/明伦汇编/皇极典/第224卷 > 《春日奉酬圣寿无疆词》杨巨源

文物京华盛，讴歌国步康。瑶池供寿酒，银汉丽宸章。
雨露含双阙，雷霆肃万方。代推仙祚远，春共圣恩长。
凤扆临花暖，龙𬬻傍日香。遥知千万岁，天意奉君王。

又

鸳鹭彤庭际，轩车绮陌前。九城多好色，万井半祥烟。
人醉逢《尧酒》，莺歌答《舜弦》。花明御沟水，香暖禁城天。
赐宴文逾盛，征欢物更妍。无穷艳阳月，长照太平年。

又

云陛临黄道，天门在碧虚。大明含睿藻，元气抱宸居。
戈偃征苗后，诗传宴镐初。年华富仙苑，时哲满公车。
化入絪缊大，恩垂泮涣馀。悠然万方静，风俗揖华胥。

又

玉漏飘青琐，金铺丽紫宸。云山九门曙，天地一家春。
瑞霭方呈赏，暄风本配仁。岩廊开凤翼，水殿压鳌身。
文《雅》逢明代，驩娱及贱臣。年年未央阙，恩共物华新。

又

垂拱乾坤正，欢心品类同。紫烟含北极，元泽付东风。
珠缀留晴景，金茎直晓空。发生资盛德，交泰让全功。
间气登三事，祥光启四聪。遐荒似川水，天外亦朝宗。

又

代是文明昼，春当燕喜时。炉烟添柳重，宫漏出花迟。
汉典方宽律，《周官》正采诗。碧霄传凤吹，红旭在龙旗。
造化膺神器，阳和沃圣慈。无因随百兽，率舞在丹墀。

又

睿德符元化，芳情翊太和。日轮皇鉴远，天仗圣朝多。
曙色含金榜，晴光转玉珂。中宫陈《广乐》，元老进赓歌。
莲叶看龟上，桐花识凤过。小臣空击壤，沧海是恩波。

又

物象朝高殿，簪裾溢上京。春当九衢好，天向万方明。
乐报《箫韶》发，杯看沆瀣生。芙蓉丹阙暖，杨柳玉楼晴。
阊阖开中禁，衣裳俨太清。“南山同圣寿，长对凤凰城。”

又

日上苍龙阙，香含紫禁林。晴光五云叠，春色九重深。
赏叶元和德，文垂《雅》颂音。景云随御辇，颢气在宸襟。
永保无疆寿，长怀不战心。圣朝多庆泽，琼树粉墙阴。

又

化洽生成遂，功宣动植知。瑞凝三秀草，春入万年枝。
凤掖嘉言进，鸳行喜气随。仗临丹地近，衣对碧山垂。
渥泽方柔远，聪明本听卑。愿同东观士，长睹汉威仪。